Монгол Улсын Их Хурлын 2008 оны намрын ээлжит чуулганы Байгаль орчин, хүнс, хөдөө аж ахуйн байнгын хорооны 10 дугаар сарын 22-ны өдөр /Лхагва гараг/-ийн хуралдаан 11 цаг 05 минутад Төрийн ордны \"А\" танхимд эхлэв.  
   
            Байнгын хорооны дарга, УИХ-ын гишүүн Б.Батбаяр ирц, хэлэлцэх асуудлын дарааллыг танилцуулж, хуралдааныг даргалав.  
   
            Хуралдаанд ирвэл зохих 20 гишүүнээс 15 гишүүн ирж, 75.0 хувийн ирцтэй байв. Үүнд:  
             Чөлөөтэй: Р.Буд, Л.Гүндалай, Л.Гансүх  
          Өвчтэй: Ц.Цэнгэл  
     Тасалсан: Г.Занданшатар  
   
Нэг.Байгаль орчин, хүнс, хөдөө аж ахуйн байнгын хорооноос УИХ-ын 2008 оны намрын чуулганы хугацаанд хийх ажлын төлөвлөгөөний төсөл  
   
Хэлэлцэж буй асуудалтай холбогдуулан Байгаль орчин, хүнс, хөдөө аж ахуйн байнгын хорооны референт Д.Мягмарсүрэн, Д.Мяхдадаг нар байлцав.  
   
Байнгын хорооноос 2008 оны намрын чуулганы хугацаанд хийх ажлын төлөвлөгөөний төслийн талаар Байнгын хорооны дарга Б.Батбаяр танилцуулав.  
   
Танилцуулгатай холбогдуулан УИХ-ын гишүүн Г.Баярсайхан, Ц.Шинэбаяр нарын асуусан асуултад Байнгын хорооны дарга Б.Батбаяр хариулж, тайлбар хийв.  
   
УИХ-ын гишүүн Б.Бат-Эрдэнэ, Су.Батболд, Ж.Энхбаяр, Ц.Сэдванчиг, Г.Баярсайхан нар санал хэлэв.   
   
Б.Батбаяр:-Байнгын хорооноос УИХ-ын 2008 оны намрын чуулганы хугацаанд хийх ажлын төлөвлөгөөний төслийг батлах саналыг дэмжиж байгаа гишүүд гараа өргөнө үү.  
   
Зөвшөөрсөн      15  
Татгалзсан                   0  
Бүгд                             15  
Гишүүдийн олонхийн саналаар дэмжигдлээ.  
   
   
Хуралдаан 11 цаг 15 минутад өндөрлөв.  
   
   
   
   
   
Тэмдэглэлтэй танилцсан:   
   
БАЙГАЛЬ ОРЧИН, ХҮНС,  
ХӨДӨӨ АЖ АХУЙН   
БАЙНГЫН ХОРООНЫ ДАРГА                                                  Б.БАТБАЯР  
   
   
   
Тэмдэглэл хөтөлсөн:  
   
ХУРАЛДААНЫ ТЭМДЭГЛЭЛ ХӨТЛӨГЧ                                    Ц.НАРАНТУЯА  
   
   
   
   
   
   
   
   
   
   
   
   
   
   
   
   
   
   
   
   
   
   
   
   
   
   
   
   
   
   
   
УИХ-ЫН 2008 ОНЫ НАМРЫН ЭЭЛЖИТ ЧУУЛГАНЫ  
БАЙГАЛЬ ОРЧИН, ХҮНС, ХӨДӨӨ АЖ АХУЙН БАЙНГЫН   
ХОРООНЫ 10 ДУГААР САРЫН 22-НЫ ӨДРИЙН  
 ХУРАЛДААНЫ ДЭЛГЭРЭНГҮЙ ТЭМДЭГЛЭЛ  
   
   
   
Б.Батбаяр:-Өнөөдрийн байнгын хорооны хуралдаанаар Байгаль орчин, хүнс, хөдөө аж ахуйн байнгын хорооноос УИХ-ын 2008 оны намрын ээлжит чуулганы хугацаанд хийх ажлын төлөвлөгөөний төслийг хэлэлцэнэ. Хэлэлцэх асуудлаа батлах уу? за баталчихлаа.  
   
Төлөвлөгөөний төсөлтэй холбогдуулан Байнгын хорооны дарга Батбаяр мэдээлэл танилцуулга хийнэ.   
   
УИХ-ын Байгаль орчин, хүнс, хөдөө аж ахуйн байнгын хорооноос 2008 оны намрын чуулганы хугацаанд хийх 2 асуудлыг оруулж байгаа. Яг хэлэлцүүлж батлуулах 2 асуудал байна. Энэ нь:  
   
Байгалийн ургамал ашигласны төлбөрийн тухай хуульд нэмэлт, өөрчлөлт оруулах тухай хуулийн төсөл байна, энийг 10-аас 11 сард багтааж хэлэлцэнэ.  
   
УИХ-ын гишүүн Б.Бат-Эрдэнэ, Су.Батболд нар энэ хуулийн төслийг хариуцаж ажиллана. Хамтран ажиллах нь Байгаль орчин, аялал жуулчлалын яам.   
   
Хоёрдугаарт, Агаарын төлбөрийн тухай хууль байгаа. Энийг 12-оос 1 сард багтааж хэлэлцэж шийдвэрлэх ёстой. Энэ хуулийн төслийг УИХ-ын гишүүн Буд, Г.Баярсайхан нар хариуцан гүйцэтгэнэ. Хамтран ажиллах байгууллага нь Байгаль орчин, аялал жуулчлалын яам гэсэн ийм хоёр асуудлыг хэлэлцэх юм.  
   
Энэ хоёр хоёулаа намрын хэлэлцэх асуудлын жагсаалтанд орчихсон ийм хуулиуд байна.   
   
Хоёрдугаарт,УИХ-аар хэлэлцүүлэх бэлтгэлийг нь хангах болон өргөн баригдах төсөл дээр ажиллах хууль, УИХ-ын бусад шийдвэрийн төслүүд байгаа. Би энийг танилцуулъя.   
   
1.Газар тариалангийн тухай хуульд нэмэлт, өөрчлөлт оруулах тухай хуулийн төсөл байгаа, 11, 12 сард энэ асуудлыг хэлэлцэх юм. УИХ-ын гишүүн Тэрбишдагва, Занданшатар, Ганбямба нар энэ хуулийн төсөл дээр ажиллана. Хүнс, хөдөө аж ахуй, хөнгөн үйлдвэрийн яамнаас энэ дээр хамтарч ажиллана. Энэ нь хараахан өргөн баригдаагүй байгаа, энэ Засгийн газрын түвшинд явж байгаа юм байна.  
   
2.Биржийн тухай хуулийн төсөл байгаа. Энэ 11, 12-р сард бас хэлэлцэж батлагдах ёстой, энэ төсөл дээр УИХ-ын гишүүн Балдан-Очир, Ганбямба, Сэдванчиг гурав ажиллаж байгаа. Хүнс, хөдөө аж ахуй, хөнгөн үйлдвэрийн яам мөн хамтарч ажиллах юм байна.  
   
3.Ан агнуурын тухай хуульд нэмэлт, өөрчлөлт оруулах тухай хуулийн төсөл байгаа. Энийг энэ чуулганы хугацаанд багтаж хэлэлцэх ёстой. Энэ нь түрүүчийн Их Хурлын үед өргөн баригдсан. Хэлэлцэх эсэх нь шийдвэрлэгдээгүй байгаа ийм хуулийн төсөл байгаа юм. УИХ-ын гишүүн Занданшатар, Б.Батбаяр нар энэ хуулийн төсөл дээр ажиллах юм.  
   
Мөн Зарим газар нутгийгтусгайхамгаалалтанд авах тухай УИХ-ын тогтоолын төсөл байгаа. Энэ төсөл бол мөн ялгаагүй, түрүүчийн Их Хурлаар өргөн барьсан, одоо хэлэлцэж эхлээгүй, анхны хэлэлцүүлэгхийх шаардлагатай байгаа. Энийг бол энэ чуулганы хугацаанд багтаж хэлэлцэх ёстой. Энэ хуулийн төсөл дээр УИХ-ынгишүүн Г.Баярсайхан, Балдан-Очир, Ж.ЭНхбаяр,Б.Бат-Эрдэнэ нар ажиллах ийм үүрэг хүлээгээд байна.  
   
Гуравдугаарт, хууль, УИХ-ын бусад шийдвэрийн биелэлттэй шалгах, танилцах ийм багц асуудлууд байж байгаа.  
   
1.Байгаль орчны болон ашигт малтмалын тухай хууль тогтоомжийн хэрэгжилтийг сайжруулах талаар авах зарим арга хэмжээний тухай Байнгын хорооны 2007 оны 15-р тогтоолын биелэлтийг Байнгын хорооны хуралдаанаар сонсох, энийг 10-аас 11-р сард энэ асуудлыг сонсох юм. За ингээд УИХ-ын гишүүн Батбаяр, Ганбямба, Су.Батболд, Х.Наранхүү гэсэн ийм ажлын хэсгүүд байж байна.  
   
За та нар уншиж танилцсан бол цаг хэмнэх үүднээс энийг яачихъя. Ингээд энэ асуудалтай холбогдуулж саналаа хэлэх гишүүд нэрсээ бичүүлнэ үү.  
   
Батболд, Энхбаяр, Шинэбаяр, Сэдванчиг, Баярсайхан энэ гишүүдээр саналаа тасаллаа. Ингээд Батболд гишүүн саналаа хэлэх үү? За асуулт, санал хоёроо хамтатгаад явчихъя.  
   
Су.Батболд:-Ганцхан санал байна. Энэ Тариалангийн тухай хуулийн өөрчлөлт оруулах ажлын хэсэг дээр би нэрээ орууллаа. Түрүүнд нь төсөл дээр байхгүй байсан.  
   
Ж.Энхбаяр:-Их Хурлаар хэлэлцэх өргөн барих хуулийн төсөл дээр ажиллах юман дээр нэрээ нэмж оруулах санал байна. Дээрээс нь ийм Их Хурал болон бусад шийдвэрийн биелэлттэй танилцах ажилд Улсын мэргэжлийн хяналтын газрыг оруулж явбал Улсын мэргэжлийн хяналтын газар нь тухайн салбарууд дээрээ мөрдөж байгаа бүх хууль эрх зүйн хэрэгжилтийг нэлээн түрүүлээд шалгачихсан байдаг. Мэдээллийн том бодитой бааз нь байдаг болохоор энэ шалгалтын танилцах ажилд бүгдэд нь Улсын мэргэжлийн хяналтын газрыг хамтран ажиллахаар оруулах нь зүйтэй байхаа гэж.  
   
Б.Батбаяр:-Энд холбогдох байгууллагууд бүгдээрээ орно. Ажлын хэсэгт. Улсын мэргэжлийн хяналтын газар болон Байгаль орчны яам, Хөдөө аж ахуйн яам.  
   
Ж.Энхбаяр:-Миний бие өөрөө Тариалангийн тухай хуульд өөрчлөлт оруулах тухай ажлын хэсэгт оролцъё гэсэн саналтай байна. Дээрээс нь Байгаль орчны болон Ашигт малтмалын тухай хууль тогтоомжийн хэрэгжилтийг сайжруулах, 3.1 дээр, 3.6-гийн ажлын хэсэгт орж ажиллая. Энэ яагаад гэвэл Мэргэжлийн хяналтын газар байж байхад яг миний хариуцаж байсан салбарууд байгаа юм. Нэлээн урд нь үзсэн, үүрэг даалгавар өгч ажиллаж байсан болохоор бас их дөхөм байх болов уу гэж.  
   
Ц.Шинэбаяр:-Монгол Улсын тусгай хамгаалалттай газар нутгийн хэмжээ бол одоогоор нийт нутаг дэвсгэрийн 14 хувийг эзэлж байгаа л даа. Манайх одоо 30 хувьд хүргэнэ гэдэг ийм зорилт тавьчихсан, олон улсын байгууллагуудтай тохирчихсон тийм юм байдаг юм байна лээ. Тэгэхээр одоогийн бид нарын 4-р заалт Зарим газар нутгийг тусгай хэрэгцээнд авах тухай асуудал маань энэ 30 хувьдаа хүрэх шаардлагатай нийцэхэд хэр дөхөж очиж байгаа вэ?  Энэ талаар нэгдүгээрт сонирхож байна.  
   
Хоёрдугаарт, би бас энэ ажлын хэсэгт орж ажилламаар байна. Нэг асуулт, нэг санал байна.  
   
Б.Батбаяр:-Манай байнгын хорооны ажилтан Мягмарсүрэн энд хариулт өгнө.  
   
Д.Мягмарсүрэн:-Өнөөдөр улсын тусгай хамгаалалттай газар нутгийн сүлжээ нийт нутгийн 14 хувийг эзэлж байна, орон нутгийн тусгай хамгаалалтыг хамруулах юм бол бас 16, 17 хувь болчихоод байгаа, ийм л хувьтай байгаа. Ер нь 20-30 жилийн хөтөлбөр хэрэгжиж байгаа шүү дээ. Тусгай хамгаалалттай газар нутгийн үндэсний хөтөлбөр гээд. Энэ бол 20-иод оны үед энэ зорилтондоо хүрэх боломжтой гэж.   
   
Г.Баярсайхан:-Би саяны асуудалтай холбоотой санал асууя. Урд хурал дээр Байгаль орчны яамны байр суурь, тусгай хамгаалалттай газар нутгийн Монгол улсын нийт газар нутгийн 30 хувьд  хүргэх асуудал дээр эсрэг байр суурьтай байдаг хүн шиг ийм сэтгэгдэл надад төрж байсан. Өнөөдөр уул уурхайн давшингуй ашиглалт явагдаж байна. Үүнтэйгээ холбоотой тэгж байр суурь нь байдаг юмуу. Энэ яг үнэхээр 2020 он гэхэд нийт Монгол улсын газар нутгийн 30 хувийг тусгай хамгаалалтанд хүргэх зорилт бол хэвээрээ байгаа юу? одоо Байгаль орчны яамны нэлээн хариуцлагатай хүнээс, ер нь бид энэ 30 хувьд хүргэх сонирхол тун бага, ер нь сонирхол байхгүй гэж хэлж байсан. Тэгэхээр энэ дээр зайлшгүй анхаарах хэрэгтэй байна.  
   
Б.Батбаяр:-За ойлголоо. Анхааръя. Байнгын хорооноос асууж байна уу, яамнаас асууж байна уу? 2025 оныг хүртэл энэ төлөвлөгөөг баталсан учраас энэ төлөвлөгөөнийхөө дагуу л явна шүү дээ.   
   
Д.Батбаяр:-Нэр нэмж оруулж болох уу? Агаарын бохирдлыг бууруулах талаар энэ дээр би нэрээ оруулах гэсэн юм.  
   
Ц.Сэдванчиг:-Надад нэг асуулт, нэг санал байна. Тусгай хамгаалалттай газар нутаг гэж байгаа. Энэ бүс нутагт суурьшсан сум, хороо, тосгон гэдэг юмуу хэд байдаг юм бэ? тоогий нь хэлж өгөөч, болж өгвөл нэрээр нь хэлж өгөөч гэсэн нэг асуулт байна.  Дараа нь ажлын хэсэгт нэмж орж ажилламаар байна. Их Хурлын хууль шийдвэрийн биелэлттэй танилцах гээд 3.6 дээр Тусгай хамгаалалттай газар нутгийн тухай хуулийн газар ашиглалт, олголттой  холбогдсон зүйл заалтуудын хэрэгжилттэй танилцах гэсэн энэ ажлын хэсэгт миний нэрийг нэмж өгөөчээ гэсэн ийм санал байна.   
   
Д.Мягмарсүрэн:-Энэ уул  нь яамныхан ирэх ёстой. Ирээгүй байна. Би яаманд энэ асуудлыг хариуцаж байсны хувьд, бас Байнгын хорооны төлөвлөгөөний төсөл яригдаж байгаа учраас би тодруулга өгьегэж бодож байна. Энд тусгай хамгаалалттай бүсэд бол суурин газар цөөхөн байдаг юм, Хөвсгөлд хоёр байдаг. Ханх, Хатгал гээд. Энэ хоёр яг энэ бүсдээ хамрагдсан. Замын-Үүд байна гэх мэтийн ийм суурин. Том тоймтойгоос ийм байгаа. Жижиг жижиг суурьшлын юм бол байдаг л даа. Хөвсгөлд хоёр сумын төв байгаа шүү дээ. Нэг нь тосгоны төв, нэг нь сумын төв гэх мэтээр. Ийм үндсэндээ 3 суурин төв байна.  
   
Б.Бат-Эрдэнэ:-Зарим газар нутгийг тусгай хамгаалалтанд авах тухай тогтоолын төсөл гэж байна. Тэгэхээр зэрэг саяны Сэдванчиг гишүүний асууж байгаа ойлголтонд бол энэ тусгай хамгаалалттай газар нутагт байрлаж байгаа сумын төв, суурин газрууд мөн иргэдийн газрыг өмчилж, эзэмшүүлэх тухай энэ асуудлыг нэг мөр шийднэ гэж ингэж би ойлгож байгаа.  
   
Нөгөө талдаа улсын тусгай хамгаалалтанд авахаар байгалийн өвөрмөц, үзэсгэлэнт энэ газар нутаг, мөн түүх соёлын өв соёл ийм газруудыг тусгай хамгаалалтанд авах тухай. Энийг бол хоёр талаас нь нэгдсэн маягаар энэ тогтоолын төслөөр шийдвэрлэгдэнэ гэж би ойлгож байгаа. Энэ зөв ойлголт байна уу, энийг нэг хэлж өгөөч.  
   
Хоёрдугаарт, байгаль орчны болон ашигт малтмалын тухай хууль тогтоомжийн хэрэгжилтийг сайжруулах талаар авах зарим арга хэмжээний тухай Байнгын хорооны тогтоолын биелэлтийг танилцах, шалгах энэ ажлын хэсэгт намайг оруулж өгөөчээ гэсэн ийм хүсэлт байна.  
   
Б.Батбаяр:-Зарим ажлын хэсэгт нь бараг 10 хэдэн хүн ороод, заримд нь хоёрхон хүн үлдэж байна. Энэ хэцүү хүнд байдалтай байна.   
   
За ингээд гишүүд саналаа хэллээ.  
   
Г.Баярсайхан:-ОХУ-ын Буриад улсын Байгаль орчны яамтай, манай Байгаль орчны яам хэдэн жилийн өмнө гэрээ байгуулж байсан юм байна лээ. Буриадын ойн нөөцийг хамтарч ажиллах талаар. Энийг ажил хэрэг болгоод амьдралд хэрэгжүүлээд явах юм бол манай монгол улсын ойн нөөц, мод огтлох асуудал, үүнд бас их хувь нэмэр, хамгаалах асуудалд хувь нэмэр оруулах болов уу гэж бодож байгаа юм. Энэ асуудал хэр зэрэг шатандаа явж байна. Энийг ажил хэрэг болгох асуудал яригдаж байна уу, нэлээн хэдэн жилийн өмнө явж байсан гэсэн. Ер нь дуулдаж байхад таг мартагдаж байгаа юм шиг байна лээ. Үүнийг сэргээгээд ажил хэрэг болгох шаардлагатай байна шүү.   
   
Б.Батбаяр:-Санал юм байна. Түүнээс бид нар чинь ... наадах чинь Байгаль орчны яам хариулах ёстой л доо. Энэ асуудалд. Тэгэхээр дараагийн хурал дээр Байгаль орчны яамны хүмүүс ирэх байх. Эсвэл бичгээр явуулчихаж болно шүү дээ. Энэ асуудлаа.   
   
За ингээд хэлэлцэх асуудлаа бид нар хэлэлцлээ. Энэ Байгаль орчин, хүнс, хөдөө аж ахуйн байнгын хорооноос УИХ-ын 2008 оны намрын ээлжит чуулганы хугацаанд хийх ажлын төлөвлөгөөний төслийг танилцууллаа. Гишүүд саналаа хэллээ. Асуултаа асуулаа, тодруулгаа авлаа. Тэгэхээр одоо энэ төлөвлөгөөний төслийг батлах эсэх асуудал дээр санал хураалт явуулъя. Энэ төлөвлөгөөний төслийг батлая гэсэн гишүүд гараа өргөнө үү. За 100 хувь баталлаа.  
   
Ингээд энэ төлөвлөгөөнийхөө дагуу ирэх намрын чуулгандаа амжилттай оролцоно гэдэгт итгэж байна. За баярлалаа. Бүгдээрээ сайн ажиллаарай. Манай гишүүд чинь их идэвхтэй, их сайн байна.  
 Соронзон хальснаас хянаж буулгасан:  
   
ХУРАЛДААНЫ ТЭМДЭГЛЭЛ  
ХӨТЛӨГЧ                                                                                             Ц.НАРАНТУЯА